A4-0010/99

Ψήφισμα επί της έκθεσης της Επιτροπής: «Διευρωπαϊκά δίκτυα μεταφορών: έκθεση προόδου και εφαρμογής των 14 έργων του Έσσεν, 1998" (COM(98)0356 - C4-0596/98)

Το Ευρωπαϊκό Κοινοβούλιο,

- έχοντας υπόψη την έκθεση της Επιτροπής (COM(98)0356 - C4-0596/98),

- έχοντας υπόψη τα προηγούμενα ψηφίσματα και εκθέσεις του για την πολιτική υποδομών και τη χρηματοδότηση των διευρωπαϊκών δικτύων (ΔΕΔ) μεταφορών,

- έχοντας υπόψη την ετήσια έκθεση του 1997 για τα διευρωπαϊκά δίκτυα (COM(98)0391),

- έχοντας υπόψη την έκθεση της Επιτροπής Μεταφορών και τη γνωμοδότηση της Επιτροπής Προϋπολογισμών (A4-0010/99),

Α. δεδομένης της σημασίας των ΔΕΔ μεταφορών για την εδραίωση της εσωτερικής αγοράς και την ενίσχυση της οικονομικής και κοινωνικής συνοχής,

Β. λαμβάνοντας υπόψη ότι η θέσπιση και ανάπτυξη, σε ολόκληρη την επικράτεια της ΕΚ, ΔΕΔ στον τομέα των μεταφορών συνιστούν αποφασιστικό παράγοντα για την εγγύηση της πραγματικής κυκλοφορίας των προσώπων και εμπορευμάτων, για την προαγωγή της ανταγωνιστικότητας των ευρωπαϊκών επιχειρήσεων και για την υλοποίηση μιας πολιτικής για την αναζωογόνηση της απασχόλησης,

Γ. δεδομένου ότι τα 14 έργα προτεραιότητας διαδραματίζουν ζωτικό ρόλο για την εικόνα της ΕΕ όσον αφορά τις προσπάθειές της για την υλοποίηση μιας αποτελεσματικής πολιτικής υποδομών,

Δ. έχοντας υπόψη ότι πρέπει, αφενός τα κράτη μέλη να ενισχύσουν τα μέτρα συντονισμού τους και να στρατευτούν αποφασιστικά για την υλοποίηση των έργων προτεραιότητας σεβόμενα τα συμφωνηθέντα από τους Αρχηγούς Κρατών και Κυβερνήσεων στο Έσσεν και, αφετέρου, να ενισχυθεί η συνεργασία μεταξύ των δημόσιων αρχών και του ιδιωτικού τομέα,

Ε. πεπεισμένο ότι πρέπει απαραιτήτως να εγκριθούν έκτακτα μέτρα για την εξεύρεση λύσεων στα προβλήματα χρονοδιαγράμματος και χρηματοδότησης των ΔΕΔ μεταφορών, προκειμένου να δημιουργηθεί η δυναμική που απαιτείται για την αποφασιστική δράση σε κάθε ένα από τα έργα αυτά,

1. σημειώνει τα συμπεράσματα από την «Έκθεση προόδου και εφαρμογής των 14 έργων του Έσσεν, 1998" στο πλαίσιο των διευρωπαϊκών δικτύων μεταφορών, η οποία παρέχει στο μέτρο του δυνατού πλήρη στοιχεία του συνολικού κόστους επενδύσεως και τις συνεισφορές από πλευράς διαφόρων κοινοτικών πηγών, όπως είναι η στήριξη των διευρωπαϊκών δικτύων (θέση B5-700 του προϋπολογισμού), το Ταμείο Συνοχής, το ΕΤΠΑ, η Ευρωπαϊκή Τράπεζα Επενδύσεων και το Ευρωπαϊκό Ταμείο Επενδύσεων[semigr ]

2. εκφράζει την ικανοποίησή του για το γεγονός ότι υπάρχουν ήδη 3 έργα σχεδόν ολοκληρωμένα, ενώ υπάρχουν 6 σχέδια με εξασφαλισμένη σε μεγάλο βαθμό τη χρηματοδότησή τους ούτως ώστε να πρόκειται να ολοκληρωθούν πριν από το έτος 2005[semigr ] εκφράζει όμως τη λύπη του για το γεγονός ότι παραμένουν 5 έργα με αμφίβολο χρονοδιάγραμμα και χρηματοδότηση[semigr ]

3. λυπάται που η ανακοίνωση της Επιτροπής φαίνεται να συμβιβάζεται με την κατάσταση αυτή και δεν προτείνει μέτρα ουσίας ούτε κίνητρα για την προώθηση των έργων προτεραιότητας[semigr ]

4. ζητεί από την Επιτροπή να διευρύνει και να βελτιώσει την τακτική ροή πληροφοριών προς την αρμόδια επί του προϋπολογισμού αρχή σχετικά με τη χρηματοδότηση και τον χρόνο εκτελέσεως των προσεχών σταδίων των 14 επιλεγέντων έργων έως την ολοκλήρωσή τους[semigr ]

5. παροτρύνει την Επιτροπή να παράσχει πλήρη στοιχεία περί της μη κοινοτικής χρηματοδοτήσεως για τα έργα των διευρωπαϊκών δικτύων η οποία προέρχεται από τον ιδιωτικό τομέα ή φορείς του δημοσίου σε επίπεδο κρατών, περιφερειών ή τοπικής αυτοδιοικήσεως και την καλεί να παράσχει αντίστοιχες και συγκρίσιμες πληροφορίες για τα άλλα έργα των διευρωπαϊκών δικτύων μεταφορών καθώς και για εκείνα στον τομέα της ενέργειας και των τηλεπικοινωνιών[semigr ]

6. θεωρεί απαραίτητο να τηρήσουν τα κράτη μέλη, όσον αφορά την υλοποίηση των σχετικών υποδομών, τις δεσμεύσεις που αναλήφθηκαν από τους Αρχηγούς Κρατών και Κυβερνήσεων με τη συμφωνία του Έσσεν[semigr ]

7. τονίζει ότι η χορήγηση χρηματοδότησης του δημοσίου διαδραματίζει θεμελιώδη ρόλο και ότι, παρότι συνειδητοποιεί τις δυσχέρειες και τους περιορισμούς που πλήττουν τις επενδύσεις του δημοσίου, καλεί τα κράτη μέλη να αφιερώσουν ποσοστό όχι μικρότερο του 1,5% των ιδίων δημοσιονομικών τους πόρων στην υλοποίηση των ΔΕΔ μεταφορών, ιδίως λόγω της επίπτωσης που έχουν οι επενδύσεις τέτοιου είδους στην ανταγωνιστικότητα της ΕΕ και, συνεπώς, στην μακροπρόθεσμη ανάπτυξη και τη βιώσιμη δημιουργία θέσεων απασχόλησης[semigr ]

8. καλεί την Επιτροπή να προβεί, σε συνεργασία με τα κράτη μέλη, σε ανάλυση της σκοπιμότητας των συνδέσεων των 14 διαδρόμων προτεραιότητας με το σύνολο των εθνικών δικτύων, ιδίως εκείνων στους οποίους το Συμβούλιο του Έσσεν απέδωσε ιδιαίτερη σημασία, προκειμένου να επιτευχθεί αποτελεσματικότερη διεισδυτικότητα όσον αφορά τη συνολική κυκλοφορία[semigr ] υπογραμμίζει ότι η πρόταση για το σχέδιο αριθ. 8, όπως τροποποιήθηκε από την ισπανική και την πορτογαλική κυβέρνηση πρέπει να αποτελέσει αντικείμενο της διαδικασίας συναπόφασης (COM(97)0681) ((EE C 120 της 18.4.1998, σελ. 14.))[semigr ]

9. καλεί τα επηρεαζόμενα κράτη μέλη, όσον αφορά το «σκανδιναβικό τρίγωνο» και την «πολυτροπική σύνδεση της Πορτογαλίας/Ισπανίας με την υπόλοιπη Ευρώπη», να καταβάλλουν προσπάθειες, παρά το μεγάλο αριθμό στοιχείων που συναποτελούν τα έργα αυτά, για να επιταχύνουν τα αντίστοιχα συνολικά χρονοδιαγράμματα και τη σχετική χρηματοδότησή τους[semigr ]

10. καλεί την Επιτροπή και τα ενδιαφερόμενα κράτη μέλη να επιταχύνουν τις σχετικές προετοιμασίες και την εξεύρεση λύσεων όσον αφορά τα προβληματικότερα τμήματα έργων, ιδίως όσον αφορά τις μεγάλες σήραγγες κάτω από τις Άλπεις (Μπρέννερ και Λυόν-Τορίνο), το τμήμα CTRL (το βρετανικό τμήμα της σιδηροδρομικής γραμμής Παρισίων-Βρυξελλών-Κολωνίας-Άμστερνταμ-Λονδίνου), το Ανατολικό ΤΥΤ (Τρένο Υψηλής Ταχύτητας), το τμήμα Περπινιάν-Μοντπελιέ του ΤΥΤ Νότου, καθώς και τη γραμμή Betuwe, συμπεριλαμβανομένων του βορείου τμήματος και της σύνδεσης με το γερμανικό δίκτυο[semigr ]

11. επαναλαμβάνει ότι απαιτείται πλήρης σειρά ολοκληρωμένων μέτρων, συνδεδεμένων με τη χρηματοδότηση των έργων αυτών, για να μπορέσει να προχωρήσει η εκτέλεσή τους (συμπράξεις δημοσίου-ιδιωτικού τομέα, μορφές μακροπρόθεσμης χρηματοδότησης, διαθεσιμότητα κεφαλαίων κινδύνου, κλπ.) και προτείνει να ενεργήσουν η Επιτροπή και η Ευρωπαϊκή Τράπεζα Επενδύσεων ως καταλύτες επί του θέματος[semigr ] πιστεύει σχετικά ότι οι συμπράξεις δημοσίου-ιδιωτικού τομέα μπορούν να αποτελέσουν αποφασιστικό μέσο, όταν μπορεί να επιτευχθεί με τη βοήθειά τους το μεγαλύτερο πολλαπλασιαστικό αποτέλεσμα στην υλοποίηση του έργου[semigr ]

12. απευθύνεται στην Επιτροπή για να στηρίξει τη δημιουργία ταμείων κεφαλαίων επιχειρηματικού κινδύνου και κοινοπραξιών ιδιωτικού-δημοσίου φορέα για να παράσχουν χρηματοδότηση για τις εναπομένουσες χρηματοοικονομικές ανάγκες προς περάτωση των 14 επιλεγέντων έργων και άλλων έργων των διευρωπαϊκών δικτύων μεταφορών[semigr ]

13. ζητεί από την Επιτροπή να αξιολογήσει τον αντίκτυπο των 14 επιλεγέντων έργων από πλευράς περαιτέρω οικονομικής επενδύσεως (ιδίως ως προ τις υποδομές), απασχολήσεως και περιβάλλοντος και να παράσχει επαρκείς λόγους για τη χρηματοδότηση μέσω του προϋπολογισμού ΕΕ[semigr ]

14. καλεί την προεδρία του Συμβουλίου να συγκαλέσει κοινή σύνοδο των Υπουργών Μεταφορών και του Συμβουλίου των Υπουργών Οικονομίας και Οικονομικών για την εξεύρεση λύσεων στα προβλήματα χρονοδιαγράμματος και χρηματοδότησης, για όλα τα ΔΕΔ μεταφορών[semigr ]

15. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και τις Κυβερνήσεις των κρατών μελών.